C 100/74
LV
Eiropas Savienības Oficiālais Vēstnesis
16.3.2023.
6.2.
Dažas Vidusjūras reģiona valstis nevēlas uzsākt strauju digitālo pārkārtošanos.
Politiskās gribas trūkums ir saistīts ar bailēm zaudēt kontroli pār iedzīvotājiem, kas noved pie filtrēšanas un cenzūras.
Savukārt digitālie rīki pilsoniskās sabiedrības organizācijām var pavērt iespēju tikt uzklausītām un veicināt demokrātiju.
Piemērs svarīgajai lomai, ko pilsoniskās sabiedrības organizācijas var uzņemties sabiedrības pārkārtošanā miermīlīgā veidā, ir Tunisijas Nacionālā dialoga kvartets, 2015. gada Nobela Miera prēmijas laureāts.
6.3.
Tā kā digitalizācija paver ceļu sociālajai un ekonomiskajai attīstībai, neatkarīgai iestādei būtu jāievieš atbilstošs digitālā regulējuma satvars, kas veicinātu digitālo tiesību principus, piemēram, interneta neitralitāti.
6.4.
Strauja digitalizācija palielina kiberdraudu risku.
Iestādēm ir ļoti būtiska nozīme, lai izveidotu labi izstrādātu tiesisko regulējumu lietotāju aizsardzībai.
Patlaban tiesību aktus kiberdrošības jomā ir pieņēmusi Maroka, Tunisija, Alžīrija un Ēģipte.
Tomēr šiem tiesību aktiem trūkst datu aizsardzības komponentu (31).
Ir svarīgi aizsargāt cilvēku sensitīvos personas datus, piemēram, datus, kas attiecas uz veselību u. c.
6.5.
Datu aizsardzība kļūst par vienu no svarīgākajām digitālās pārkārtošanās jomām.
Viena no prioritātēm politikas veidotāju darba kārtībā ir jautājums par īpašumtiesībām un milzīgā datu apjoma aizsardzību.
Šis jautājums ir noteikts par prioritāru, reaģējot uz lielo datu analīzes straujo attīstību un to, ka sociālo mediju platformas iegūst nepieredzēti lielu varu un ietekmi.
Tiek apgalvots, ka tiesiskais regulējums dienvidu kaimiņreģiona valstīs joprojām nav pietiekami attīstīts un ka tiesību akti, kas attiecas uz jaunajām tehnoloģijām, netiek pieņemti pietiekami ātri (32).
Dažas valstis pat pauž politiskās gribas trūkumu risināt šo jautājumu.
Šis jautājums ir īpaši būtisks saistībā ar sensitīviem datiem, piemēram, veselības lietotņu un platformu gadījumā.
Īpaši skeptiska attieksme ir jūtama dienvidu valstīs, kur, iespējams, vēl nav pieņemti tiesību akti saistībā ar VDAR un līdzīgi privātuma aizsardzības pasākumi.
Eiropā Digitālo pakalpojumu akta (DPA) un Digitālo tirgu akta (DTA) mērķis ir izveidot drošāku digitālo telpu lietotājiem, vienlaikus veicinot inovāciju un konkurētspēju.
6.6.
Vēl viens digitalizācijas trūkums ir digitālais pirātisms.
Digitalizētus darbus, uz kuriem attiecas intelektuālā īpašuma tiesības (IĪT), ir ļoti viegli un lēti kopēt un izplatīt plašā mērogā.
Radošie uzņēmumi no šā fenomena cietīs vairāk, un, ja netiks pieņemti efektīvi tiesību akti, mākslinieku un radošo nozaru darba ņēmēju darījumdarbības modeļi nebūs ilgtspējīgi.
6.7.
Digitalizācija var izraisīt pilsoņu tiesību ierobežošanu.
Dažās valstīs digitālās tiesības ir apdraudētas no iestāžu puses, jo digitalizācija tiek uzskatīta par uzraudzības instrumentu.
Piemēram, lai pandēmijas laikā uzraudzītu vīrusa izplatību, tika izmantotas atrašanās vietas noteikšanas lietotnes, radot bažas par cilvēktiesību ievērošanu (33).
Ikvienas digitālās darbības iespējamā izsekošana nopietni apdraud demokrātiju, un to var izmantot kā apspiešanas līdzekli.
2021. gada ziņojumā “Brīvība tīklā” (“Freedom of Net report”) Francija ierindota pirmajā vietā ar 78 no 100 punktiem, Itālijai piešķirti 76 punkti, Tunisijai – 63, Marokai – 53, Libānai – 51, Jordānijai – 47, Turcijai – 34 un Ēģiptei – 26 punkti (34).
6.8.
Pastāvošā digitālā plaisa var radīt lielāku nevienlīdzību un atšķirības Vidusjūras reģionā.
Dažās valstīs trūkst digitālās infrastruktūras (pārklājums vai piekļuve fiksētiem platjoslas pakalpojumiem) vai dažas attālas un lauku teritorijas ir palikušas bez pārklājuma vai 4G/5G tīkla.
Vēl viens šādu atšķirību iemesls ir iedzīvotāju digitālo prasmju trūkums un digitālais analfabētisms.
Īpaši zems digitālo prasmju līmenis ir biežāk vērojams dienvidu valstīs, it īpaši sieviešu un vecāka gadagājuma iedzīvotāju vidū (35).
(31) (32) (33) (34) (35)
Langendorf, M., “Applying Europe’s Digital Agenda in Mediterranean Partner Countries: Opportunities and Pitfalls” (Digitālās programmas Eiropai piemērošana Vidusjūras reģiona partnervalstīs: iespējas un trūkumi), IEMed.
Mediterranean Yearbook, 2021.
Sidło, K., Digital Transformation in the Southern Neighbourhood (Digitālā pārkārtošanās dienvidu kaimiņvalstīs), EuroMeSCo Euromed Survey, 2021.
Langendorf, M., “Applying Europe’s Digital Agenda in Mediterranean Partner Countries: Opportunities and Pitfalls” (Digitālās programmas Eiropai piemērošana Vidusjūras reģiona partnervalstīs: iespējas un trūkumi), IEMed.
Mediterranean Yearbook, 2021. https://freedomhouse.org/policy-recommendations/internet-freedom Sidło, K., Digital Transformation in the Southern Neighbourhood (Digitālā pārkārtošanās dienvidu kaimiņvalstīs), EuroMeSCo Euromed Survey, 2021.